ธุรกิจ SUBSCRIPTION เมกะเทรนด์ของโลก
เงินเดือนที่เราได้ทุกวันนี้ กำลังจะถูกจ่ายเป็นเงินเดือนไปให้กับคนอื่นอีกที “ทุกวันนี้ เราเสียค่าบริการรายเดือน อะไรบ้าง?” หากถามคนสมัยก่อน ค่าใช้จ่ายรายเดือน ที่เราพอจะนึกออกอาจมีเพียง ค่าน้ำ และ ค่าไฟ..  อย่างไรก็ตาม การเติบโตของอินเทอร์เน็ต กลายมาเป็นตัวเร่งสำคัญที่ทำให้หลายธุรกิจเติบโต
18 ก.ย. 2562

ธุรกิจ SUBSCRIPTION เมกะเทรนด์ของโลก / โดย ลงทุนแมน
เงินเดือนที่เราได้ทุกวันนี้ กำลังจะถูกจ่ายเป็นเงินเดือนไปให้กับคนอื่นอีกที
“ทุกวันนี้ เราเสียค่าบริการรายเดือน อะไรบ้าง?”
หากถามคนสมัยก่อน ค่าใช้จ่ายรายเดือน
ที่เราพอจะนึกออกอาจมีเพียง ค่าน้ำ และ ค่าไฟ..
อย่างไรก็ตาม การเติบโตของอินเทอร์เน็ต
กลายมาเป็นตัวเร่งสำคัญที่ทำให้หลายธุรกิจเติบโต
และหนึ่งในโมเดลธุรกิจที่ทำให้บริษัทเติบโตได้ดีจากเรื่องนี้
ก็คือธุรกิจการให้บริการแบบสมาชิกรายเดือน (Subscription)
ธุรกิจประเภทนี้กำลังเป็น เมกะเทรนด์ของโลก อย่างไร?
ลงทุนแมนจะเล่าให้ฟัง
สำหรับตอนนี้ ค่าใช้จ่ายรายเดือนที่สำคัญไม่แพ้ค่าน้ำ ค่าไฟ ก็น่าจะเป็น ค่าอินเทอร์เน็ต
เห็นได้ชัดจากการแข่งขันของผู้ให้บริการเครือข่ายอินเทอร์เน็ต 
ไม่ว่าจะเป็น AIS, True, Dtac และ 3BB..
แล้วตอนนี้เราเล่นอินเทอร์เน็ตมากขนาดไหน?
ปี 2000 โลกมีประชากร 6,100 ล้านคน มีคนเล่นอินเทอร์เน็ต 304 ล้านคน
ปี 2019 โลกมีประชากร 7,700 ล้านคน มีคนเล่นอินเทอร์เน็ต 4,536 ล้านคน
ปัจจุบัน คนไทยทุกๆ 100 คน สามารถเข้าถึงอินเทอร์เน็ตได้กว่า 82 คน
จากตัวเลขข้างต้น เราก็อาจจะสรุปได้ว่า.. 
อินเทอร์เน็ตกลายมาเป็นสิ่งจำเป็นในชีวิตประจำวันของคนทั่วโลกไปแล้ว
เรื่องนี้ทำให้ ธุรกิจต่างๆ เริ่มปรับตัวเข้าหาอินเทอร์เน็ต
และโมเดลการหารายได้ยอดฮิตในวินาทีนี้ก็คือ ค่าบริการสมาชิกรายเดือน
AWS ของ Amazon
iCloud ของ Apple
หรือ Drive ของ Google
บริการเหล่านี้ทำให้เรามีพื้นที่การเก็บข้อมูลและรูปภาพบนโลกอินเทอร์เน็ตมากขึ้น
ธุรกิจดั้งเดิมที่เราคุ้นเคยอย่าง Microsoft หรือ Adobe ก็นำคอนเซ็ปต์ของคลาวด์มาประยุกต์เข้ากับ Office หรือ Photoshop เสนอขายบริการรายเดือนให้กับเรา
หรือแม้แต่ธุรกิจเกมที่ต้องจ่ายเงินเป็นรายครั้ง ก็มีธุรกิจเกมใหม่เป็น Apple Arcade และ Google Stadia ให้เราต้องเสียเงินรายเดือน
และ สำหรับกลุ่มธุรกิจที่แข่งกันอย่างดุเดือดที่สุดในชั่วโมงนี้
คงหนีไม่พ้น วิดีโอสตรีมมิง..
ปัจจุบัน คนทั่วโลกมีตัวเลือกมากมาย เช่น
Netflix, HBO Now, Disney+, Amazon Prime, Apple TV+
และสำหรับคนไทย เราก็ยังมีบริการ เช่น AIS Play, True Visions หรือ Monomax
จะเห็นได้ว่า มนุษย์ในอนาคตจะกลายเป็นเครื่องจักรผลิตเงิน ให้กับบริษัทเหล่านี้อย่างหลีกเลี่ยงไม่ได้
รายได้ทุกเดือนที่เรารับ กลับต้องจ่ายเป็นรายเดือนให้กับบริษัทเหล่านี้
จุดประสงค์ของโมเดล Subscription ก็คือเป็นรายได้ที่เกิดขึ้นประจำ สม่ำเสมอทุกเดือน
จากเดิมที่นานๆ ทีจะซื้อโปรแกรมเวอร์ชันใหม่ กลายเป็นว่าตอนนี้เราต้องจ่ายค่าเช่าทุกเดือนให้กับโปรแกรมเหล่านี้
อย่างไรก็ตาม บริษัทเหล่านี้ก็ต้องไม่ลืมว่า.. กระเป๋าเงินของแต่ละคนมีเพียงใบเดียว
ความท้าทายของบริษัทผู้ให้บริการก็คือ การรักษาคุณภาพของสินค้าให้ดี รวมไปถึง การตั้งราคาสมาชิกรายเดือนให้เหมาะสม ไม่เช่นนั้นอาจเปิดช่องให้ผู้ใช้หันไปใช้ของฟรี โดยยอมดูโฆษณาแทน เช่น Facebook, YouTube
ในขณะที่เรามีของให้เลือก Subscribe กันมากมายทั้งฟรี และไม่ฟรี
แต่สุดท้ายใน 1 วันก็มี 24 ชั่วโมงเหมือนเดิม
ต้องยอมรับว่า กิจกรรมอื่นๆ ในชีวิต จะถูกธุรกิจ Subscription แย่งเวลา
ถ้าธุรกิจ Subscription กำลังเป็นเมกะเทรนด์
เวลาเดินห้างที่ลดลง
เวลาไปโรงหนังที่ลดลง
เวลาเจอผู้คนรอบข้างที่ลดลง
หรือแม้แต่ เวลานอนของเราที่ลดลง
ก็กำลังเป็นเมกะเทรนด์ด้วยเช่นเดียวกัน..
----------------------
Blockdit โซเชียลมีเดียรูปแบบใหม่ 
----------------------
References
-
-